Ole M. Nielsen (KRF), 2002-04-25:
Tak, fordi vi får lov at køre det igennem her før frokostpausen.
Som udgangspunkt er det jo vores holdning, at mennesket har ansvaret for sig selv, og det gælder også som forbruger.
Men vi ved også godt, at så billigt slipper vi ikke om det, for mennesker, danskere, er på grund af en hel masse forskellige forhold ikke gode nok til at tage vare på sig selv.
De er ikke tilstrækkelig kvalificerede.
Jeg har tidligere spurgt Venstres ordfører, om man havde ideer til, hvordan man kunne kvalificere forbrugerne bedre, og jeg vil gerne spørge regeringen, om man har planer om det i den nyorientering, for jeg mener jo, at det er langt bedre at forebygge end at helbrede, og hvis man kunne blive bedre kvalificeret som forbruger, er man faktisk nok bedre kvalificeret på en hel række områder. Så jeg synes bestemt, at det ville være væsentligt, hvis vi kunne komme dertil.
Selvfølgelig har det også noget med holdninger at gøre.
Hvis vi har vores identitet som forbrugere, og det er der desværre alt for mange mennesker der har, så er man også for ukritisk og for let modtagelig for det markedsføringspres, som vi alle sammen lever under.
Det næste er så - altså efter at kvalificere forbrugerne - selvfølgelig at beskytte dem, og det er der god grund til, helt klart, det er der.
Forbrugerne er oppe mod stærke kræfter.
Markedskræfterne er fantastiske, og de er heller ikke altid reelle, selvfølgelig er de ikke det.
Jeg tror, at det var en af de borgerlige ordførere, der sagde, at alle udbydere, alle virksomheder har interesse i en god forbrugerpolitik.
Der er masser af udbydere, som har interesse i den hurtige profit, den hurtige gevinst og så ikke mere.
Så er de ude af markedet igen, så skifter de navn, og så skifter de produkt osv.
Selvfølgelig er der da også stadig væk virksomheder, udbydere, som regner med at blive på adressen i mange år og drive en god virksomhed, og det gør man altså ved at opbygge god tillid fra forbrugerne.
Så er der spørgsmålet om prisgennemskuelighed.
Jeg tror, at vi specielt i Danmark er gode til at have uigennemskuelige priser.
Jeg tror, at vi i Danmark er ekstremt gode til at have nogle forholdsvis høje priser, som vi tror er den normale pris, og så sælge utrolig mange varer på tilbud eller udsalg.
Og der er jo ingen af de to priser, der er den rigtige pris, det er klart.
De fleste butikker ender jo med at have en rimelig avance, når året er gået, ellers overlever de ikke.
Og det betyder, at det, der ligger til grund for den rimelige avance, er gennemsnittet af alt det, der bliver solgt. Jeg tror måske nok, at vi som myndighed, som politikere og også som forbrugere kunne gøre noget for at gennemhulle det system.
Jeg tror altså, at det dér er ekstremt i Danmark og måske er en af grundene til, at vores forbrugerpriser ofte måles til at være højere end i andre lande og altså for mig at se ofte urealistisk høje, fordi der måles på noget, man kalder normalpriser, men som ikke er den rigtige pris i virkeligheden.
Sådan er det bare.
Vi er jo nogle, der køber dernede altså.
Vi er af den slags, der ikke vil kunne falde i søvn om aftenen, hvis vi havde købt noget til fuld pris.
Og sandheden ligger jo et eller andet sted midt imellem.
Så er der noget, som vi også før har arbejdet med her i Folketinget, hvor jeg ikke rigtig kan huske, hvad status er, og det er skjulte rabatter, altså de her forskellige indkøbsforeninger, hvor de butikker, som er tilsluttet dem, ikke lever op til deres forpligtelser med hensyn til at skilte med deres rabataftaler.
Det tror jeg er noget af det, vi skal have fulgt op på igen.
Det vil jeg tage initiativ til efterfølgende, hvis der ikke er andre, der gør det, så vi kan få kigget på den sag igen.
Så er der selvfølgelig hele informations- og rådgivningssiden, som jeg ifølge forslaget til vedtagelse har tillid til, at regeringen stadig væk står for.
Det vil jeg gerne lægge vægt på.
Jeg må forholde mig til det, der står i forslaget
jeg var ikke helt tilfreds med ordførertalen fra den konservative ordfører, det vil jeg gerne sige.
Så må jeg indrømme, at jeg heller ikke var opmærksom på, at det var det internationale, vi skulle beskæftige os med i dag, og derfor har jeg ikke anket over, at det ikke var med i det forslag til vedtagelse.
Hvis ellers det af Socialdemokratiet og andre fremsatte forslag kom til afstemning, ville jeg også kunne have stemt for den.
Sådan er det bare.
Så kom vi til klagesystemerne, som vi selvfølgelig skal sikre er effektive og til at bruge, at der ikke er kø, og at folk kan komme til dem osv. Så snakkede hr. Keld Albrechtsen om, at vi har monopoler
Han nævnte bl.a., jeg tror ikke, han gjorde i sin ordførertale, men i et tidligere spørgsmål, mejeriområdet.
Det er jo rigtigt, at vi har et meget, meget, meget dominerende mejeri, og det kan vi beklage af mange grunde, og det samme er tilfældet på slagteriområdet.
Der kan være enkelte andre områder, hvor vi reelt har et monopol, men jeg synes ikke, at det rigtigt er på de områder, som hr. Keld Albrechtsen mener.
Vi kan altså støtte det forslag til vedtagelse, som vi er medforslagsstillere til - det er ikke unaturligt - og vel at mærke det, der står i det.